《题李荣卿潇湘八景图》
明代·唐桂芳

老夫酷爱山水奇，十年闭户添白髭。李侯何从购此本，纸面拂白含清漪。

乃知鬼工凿浑沌，故设险阻东西陲。君山突兀高万仞，青草洞庭两接之。

歌骚敬吊湘累者，贾谊继赋情尤悲。客有剧谈八景胜，我言景胜端何为。

山市晴岚翠欲滴，行人早发饭已炊。泥深路滑行不得，鹧鸪渺渺啼雄雌。

苍茫稍至渔村上，日脚倒射光如筛。青天无垠水作界，一株乌桕当疏篱。

几回钟声出烟寺，每被风约来迟迟。焚香供佛上方事，岂料梦破愁先随。

须臾平沙十数雁，嗷嗷祗为稻粱饥。不独江南羁旅恨，亦有人间兄弟思。

远浦帆归就昏黑，傲兀喜脱风波危。滩头解缆系石角，舟藏夜壑人未知。

尚忆潇湘听骤雨，斑斑染尽修篁枝。南巡不返二妃从，至今云锁认九疑。

最是岳阳赊月朗，洞宾邀我鹤背骑。葫芦细泻银汞走，上下一色同琉璃。

有时霏霏雪花集，雪花席大惨粟肌。冰澌寒鳞价烂贱，何用袅袅丝竿垂。

呜呼乱离兵燹无，图本谁能下笔追。郭熙汪生摸搭入神品，重楼曲槛相蔽亏。

嗟予遐陬生局促，空令想像神四驰。还公此画三太息，江长目断心力疲。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。